Covid-19-statistieke: Meer as 2 000 nuwe gevalleDr. Zweli Mkhize, minister van gesondheid. (Foto: Twitter) Suid-Afrika het nou meer as 690 000 bevestigde Covid-19-gevalle met 2 364 nuwe gevalle wat aangemeld is. Dr. Zweli Mkhize, minister van gesondheid, het Saterdagaand bevestig dat 690 896 bevestigde Covid-19-gevalle al in die land aangemeld is. Die sterftesyfer weens Covid-19 staan nou op 17 673 nadat nog 126 sterftes aangemeld is: 39 in die Oos-Kaap, 35 in die Vrystaat, 10 in KwaZulu-Natal, 30 in Gauteng, vier in Mpumalanga en agt in die Wes-Kaap. “Van die 126 sterftes het 11 in die afgelope 24 uur plaasgevind: twee in die Vrystaat, een in Gauteng, vier in KwaZulu-Natal en vier in Mpumalanga.” Volgens Mkhize is die provinsies steeds besig om die proses rakende die identifisering van Covid-19-sterftes te verfyn. Daar was onlangs ŉ merkbare toename in die aantal sterftes. Volgens Mkhize het dit hulle bekommerd gemaak aangesien die Mediese Navorsingsraad gesê het dat daar drie weke agtereenvolgens geen oortollige sterftes was nie. “Ons het dus die provinsies geraadpleeg om die rede vir die verhoogde getalle te bepaal. Ons het berigte ontvang dat die provinsies die aanbevelings van die Mediese Navorsingsraad toepas om die data met die sterftedata van binnelandse sake te versoen. Daarbenewens oudit provinsies tans die sterftedata deur data uit die Datcov-toesigverslae te ontgin en onaangemelde sterftes te identifiseer, of deur fasiliteite te oudit. Ons verwelkom hierdie robuuste verfyning van die versameling van data, aangesien dit ons die versekering gee dat ons vorentoe noukeurig te werk gaan in ons epidemiologiese waarneming.” Datcov is die stelsel waardeur hospitale se data verwerk word. Tot dusver het 622 153 mense reeds van die virus herstel. Dit is ŉ herstelkoers van 90%. Suid-Afrika het tot dusver 4 388 171 toetse vir Covid-19 gedoen, 28 066 sedert die vorige verslag. Provinsiale statistieke: Sterftes en mense wat herstel het: